AaB-bossen fylder 60 i dag og gør i B.T. status over sine første 14 år i klubben.

Lynge Jakobsen bliver i anledning af sin 60-års fødselsdag interviewet til dagens udgave af B.T. Her bliver han blandt andet spurgt om, hvad der for ham har været den bedste handel. Og der er han ikke i tvivl: - Rade Prica er helt klart den spiller, vi pengemæssigt har fået mest ud af. Vi fik ham transferfrit fra Hansa Rostock og solgte ham dyrt til Sunderland. Med hensyn til bedste spiller i klubben er der dog flere kandidater: - Blandt udlændingene popper navne som Ståle Solbakken, Frank Strandli, Anders Andersson og Rade Prica op. Men det har også været interessant at se en spiller som Thomas Enevoldsen udvikle sig til udlands-prof og landsholdsspiller. Desuden fortæller Mr. AaB, at han godt selv ved, hvornår han stopper, men det endelige tidspunkt vil han dog ikke offentliggøre.